Torsten Herbst

Torsten Herbst (* 23. awgusta 1973 w Drježdźanach) je němski politikar (FDP) a překupc. Wón je pokładnik FDP Sakskeje a woleny čłon zwjazkoweho předsydstwa FDP, wot decembra 2021 je zdobom parlamentariski jednaćel frakcije FDP w zwjazkowym sejmje. Wot 2017 je Herbst čłon Němskeho zwjazkoweho sejma. Do toho přisłušeše wot 2004 do 2014 jako zapósłanc Sakskemu krajnemu sejmej.

 Žiwjenje a powołanje 
Torsten Herbst wotrosće w Drježdźanskim měšćanskim dźělu Zschertnitz, wopyta Polytechnisku wyšu šulu „Gottfried Semper“ a pozdźišo gymnazij Drježdźany-Plauen. Swoju ciwilnu słužbu wukonješe w chorowni. Po tym přiwza hospodarski studij na Wysokej šuli za techniku a hospodarstwo Drježdźany, kotryž zakónči ze zakónčenjom diplomoweho překupca „International Business Studies“. Za čas studija wopyta 1995/96 tež Liverpool John Moores University.

Po studiju skutkowaše jako redakciski asistent pola MDR a pozdźišo w nowinarni ADAC Sakskeje. Wot 1999 dźěłaše hač do swojeho zaćaha do zwjazkoweho sejma w Drježdźanskej wabjenskej a PR-agenturje Zastrow + Zastrow. Wón poradźowaše w tutej dźěławosći srjedźostawske předewzaća we wobłukomaj Strategiski marketing a zjawnostne dźěło. Tež w swojim času jako zapósłanc krajneho sejma wukonješe swoje powołanje we wobmjezowanym wobłuku dale.

Torsten Herbst je nježenjeny a nima dźěći.

 Wotkazy 

 Oficielna webstrona
 Torsten Herbst na abgeordnetenwatch.de

Kategorija:Němc
Kategorija:Zapósłanc zwjazkoweho sejma
Kategorija:Zapósłanc sakskeho krajneho sejma
Kategorija:Politikar (21. lětstotk)
Kategorija:Wosoba (Drježdźany)
Kategorija:Čłon FDP
Kategorija:Rodź. 1973
Kategorija:Muž